Kommissionens forordning (EF) nr. 1231/2001
af 22. juni 2001
om ændring af forordning (EF) nr. 786/2001 om anvendelse af den i artikel 30 i Rådets forordning (EF) nr. 1493/1999 omhandlede krisedestillation for bordvin i Spanien
KOMMISSIONEN FOR DE EUROPÆISKE FÆLLESSKABER -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 2826/2000(2), særlig artikel 30 og 33, og
ud fra følgende betragtninger:
(1) Ved Kommissionens forordning (EF) nr. 786/2001(3) blev den i artikel 30 i forordning (EF) nr. 1493/1999 omhandlede krisedestillation indledt for højst 2,6 mio. hl bordvin i Spanien.
(2) I nævnte forordnings artikel 6 er der fastsat en bestemmelse om, at den fremstillede alkohol først kan leveres til interventionsorganet fra den 16. oktober 2001. Nævnte artikel åbner desuden ikke længere mulighed for, at destillationsvirksomheden kan modtage et forskud på beløbet for den alkohol, der skal leveres. Som følge af erfaringen og ud fra de disponible budgetmidler bør muligheden for udbetaling af forskud til destillationsvirksomheden genindføres og restriktionen for, at alkoholen først kan leveres til interventionsorganet fra den 16. oktober, annulleres. Det er derfor nødvendigt at overtage de relevante bestemmelser, der figurerer i de forordninger om indledning af krisedestillation, der blev vedtaget før forordningen om Spanien.
(3) Det er nødvendigt at anvende disse ændringer på forordninger fra den 15. juni 2001, der er den dato, hvor destillationskontrakterne godkendes, og destillationen kan påbegyndes.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
I forordning (EF) nr. 786/2001 foretages følgende ændringer:
1) I artikel 2 erstattes leddet med følgende led: "- bestemmelserne i artikel 62, stk. 5, for den pris, der skal betales af det i artikel 6, stk. 2, nævnte interventionsorgan
- bestemmelserne i artikel 66 og 67 for det forskud, der er nævnt i artikel 6, stk. 2."
2) I artikel 4, stk. 3, indsættes følgende punktum: "Den fremstillede alkohol skal leveres til interventionsorganet senest den 31. december 2001."
3) I artikel 6, stk. 1, udgår sidste punktum.
4) I artikel 6, stk. 2, indsættes følgende punktum: "Destillationsvirksomheden kan modtage et forskud på 0,931 EUR pr. % vol. pr. hl. Den pris, der rent faktisk betales, nedsættes i så fald med forskuddet."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 15. juni 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. juni 2001.